මේ වනවිට ව්‍යාඝ්‍ර මව සුවයෙන් පසුවන බවත්, දිවි මවට ලැබුණු පැටවුන් දෙදෙනාම මව විසින්ම සපා කෑම නිසා ඇති වූ තුවාල හේතුවෙන් මියගිය බව සත්ත්වෝද්‍යාන බලධාරින් ප්‍රකාශ කළත් සේවකයන් පවසන්නේ පශු වෛද්‍යවරුන්ගේ නොසැලකිලිමත් බව නිසා, සතුන්ගේ ප්‍රසූත කාලය පිළිබඳ නිසි අවධානයක් යොමු නොකළ බැවින් එම තත්ත්වය උදාවූ වූ බවයි.මෙම සිද්ධිය සම්බන්ධයෙන් සත්ත්වෝද්‍යාන බලධාරින් නිසි පිළිතුරක් ලබා නොදෙන අතර සත්ත්ව අංශ බාර අධ්‍යක්ෂිකා ධම්මිකා මල්සිංහ මහත්මිය ඊයේ (21) දින නිවාඩු බැවින් ඇයගෙන් ප්‍රකාශයක් ලබා ගැනීමට නොහැකි විය.සත්ත්වඋද්‍යාන අධ්‍යක්ෂ ලොකු රණමුඛ මහතාගෙන් මේ සම්බන්ධයෙන් විමසීමක් කිරීමට උත්සාහ කළ මුත් සත්ත්ව උද්‍යානයෙන් බැහැරව ගොස් ඇති බව ආරක්ෂක අංශයෙන් සහ එහි සේවිකාවක් දුරකථන පණිවිඩයකට පිළිතුරු දෙමින් පැවැසීය.හම්බන්තොට ඉදිවන සෆාරි උද්‍යානය සඳහා අවශ්‍ය කොටි, ව්‍යාඝ්‍රයන්, දිවියන් වැනි දුර්ලභ සතුන් බෝ කිරීමේ වැඩපිළිවෙළක් දෙහිවල සත්ත්ව උද්‍යානය මගින් ආරම්භ කර ඇති අතර මේ ආකාරයට බෝවන සතුන් අකාලයේ මියයෑම ගැන නිසි පරීක්ෂණයක් සිදුකරන ලෙස සත්ත්ව උද්‍යාන සේවකයෝ අදාළ බලධාරින්ගෙන් ඉල්ලා සිටිති.